C 160/20
DA
Den Europæiske Unions Tidende
13.4.2022
Rådets konklusioner om styrkelse af interkulturel udveksling gennem mobilitet for kunstnere og fagfolk på det kulturelle og kreative område og gennem multilingvisme i den digitale tidsalder (2022/C 160/07)
RÅDET FOR DEN EUROPÆISKE UNION,
SOM TAGER FØLGENDE I BETRAGTNING:
1.
Kulturel og sproglig mangfoldighed er uløseligt forbundet med Den Europæiske Union og dens grundlæggende værdier.
Den bidrager til udfoldelse af kreativitet, kreativ frihed, kulturel udveksling og til et mangfoldigt kulturelt og kunstnerisk udbud af høj kvalitet for alle europæere.
Den fremmer den gensidige forståelse og respekten for kulturer og sprog og er en fælles arv, en rigdom, en styrke og et karakteristisk træk for forbindelserne inden for Europa og med resten af verden.
2.
Det er afgørende på såvel nationalt som europæisk plan at tilskynde til mobilitet og udveksling mellem europæiske kunstnere, kulturinstitutioner og fagfolk på det kulturelle og kreative område som fastsat i programmet Et Kreativt Europa, navnlig i kølvandet på covid-19-pandemikrisen.
Det er også afgørende at støtte adgangen til kultur og udbredelsen af kulturelle værker i Europa og dermed berige vores liv individuelt og kollektivt.
3.
Mobiliteten for kunstnere og fagfolk på det kulturelle og kreative område bør lettes, ikke blot blandt europæiske kulturinstitutioner, men også blandt individuelle kunstnere og fagfolk, som det siden 2018 er sket gennem pilotprojekterne i-Portunus.
En sådan mobilitet giver dem faktisk mulighed for at samarbejde og skabe i fællesskab, netværke, tilegne sig nye kompetencer, færdigheder og teknikker, søge inspiration, nå ud til et nyt publikum og nye markeder og få adgang til nye karrieremuligheder.
4.
Mobiliteten for kunstnere og fagfolk på det kulturelle og kreative område kan med fordel drage nytte af muligheder som f.eks.
opholdsordninger og europæiske institutions- eller festivalnetværk.
Den kan navnlig fremmes gennem omfattende, nøjagtige og flersprogede oplysninger om eksisterende mobilitetsordninger, tilgængelig støtte og programmer, der tager hensyn til den overordnede mobilitetssituation.
5.
Europæiske mobilitetsordninger bidrager til at oprette og fremme partnerskaber, som er en forudsætning for at anmode om finansiering til samarbejdsprojekter under Et Kreativt Europa.
6.
En ambitiøs politik for kulturel og sproglig mangfoldighed bør fuldt ud inddrage bæredygtighedsspørgsmål og drage fordel af teknologisk innovation, herunder på det digitale område.
7.
Multilingvisme (1) fremmer kulturel mangfoldighed og kreativitet, herunder på det audiovisuelle område og inden for medieindhold og digitalt indhold, og giver mulighed for en bredere adgang til forskellige kulturelle tilgange, værker, viden og idéer.
Sprogkundskaber (plurilingvisme (2)) udgør et vigtigt aktiv i en globaliseret kontekst og bidrager til jobmobilitet og udveksling i den kulturelle sektor og den kreative sektor.
8.
Professionelle oversættere, tolke og sprogundervisere spiller en vigtig rolle i udbredelsen af kunstværker, viden og idéer, navnlig for mindre udbredte europæiske sprog, og støtter dermed dagligt den europæiske kulturelle mangfoldighed.
9.
Sprogteknologier og semantiske webteknologier kan understøtte multilingvisme og tværsproglig kommunikation og bidrage til sprogindlæring, -undervisning og -bevidsthed og er nyttige værktøjer for professionelle oversættere, selv om man skal huske på, at disse værktøjer ikke fuldt ud kan erstatte menneskelig oversættelse, og at deres output derfor altid skal overvåges nøje og tilpasses for at sikre nøjagtigheden,
(1) Defineret som tilstedeværelsen eller sameksistensen af flere sprog i et bestemt samfund eller område eller på et bestemt medie.
(2) Defineret som en persons evne til at anvende flere sprog.